b"\n_START_ARTICLE_\nTriatlon\n_START_PARAGRAPH_\nTriatlon je atletsko natjecanje koje u sebi sadr\xc5\xbei tri razli\xc4\x8dite discipline. Naj\xc4\x8de\xc5\xa1\xc4\x87e se pod triatlonom podrazumijeva sportsko natjecanje u disciplinama: plivanje, biciklizam i tr\xc4\x8danje. Natjecatelj mora tijekom utrke prije\xc4\x87i unaprijed zadane dionice plivaju\xc4\x87i, voze\xc4\x87i bicikl odnosno tr\xc4\x8de\xc4\x87i prema unaprijed zadanom rasporedu.\n_START_SECTION_\nPovijest triatlona\n_START_PARAGRAPH_\nNeki izvori spominju da se prva triatlonska natjecanja bilje\xc5\xbee oko 1920. godine u Francuskoj, pod nazivima 'Les trois sports', 'La Course des D\xc3\xa9brouillards' i 'La course des Touche \xc3\xa0 Tout'. Danas se ove utrke odr\xc5\xbeavaju svake godine blizu mjesta Joinville le Pont, u Meulanu i u Poissyu. 1920. godine \xc4\x8dasopis  'L\xc2\xb4Auto' je izvjestio o utrci koja se sastojala od 3 km tr\xc4\x8danja, 12 km bicikle te plivanja preko kanala Marne. _NEWLINE_Nakon tih godina triatlon nije bio organiziran, odnosno nije bilo podataka o natjecanjima, sve do natjecanja 'Mission Bay Triathlon' odr\xc5\xbeanog 25. rujna 1974. godine. Taj se datum danas bilje\xc5\xbei kao po\xc4\x8detak modernog triatlona._NEWLINE_Prvi moderni du\xc5\xbeinski triatlon je Ironman triatlon, odr\xc5\xbean na Havajima 18. velja\xc4\x8de 1978. godine._NEWLINE_Me\xc4\x91unarodna triatlonska organizacija ITU je osnovana 1989. godine._NEWLINE_Od svojih po\xc4\x8detaka, triatlon ima zna\xc4\x8dajan porast natjecatelja te je danas svake godine u kalendaru velik broj natrjecanja koji uklju\xc4\x8duje brojne triatlonce, kako mu\xc5\xa1karce tako i \xc5\xbeene.\n_START_SECTION_\nOlimpijski triatlon\n_START_PARAGRAPH_\nTriatlon je u programu Olimpijskih igara od 2000. godine, i od tada je standarni olimpijski sport. Dionice triatlona propisane na Igrama jesu: 1500 metara plivanje, 40 kilometara bicikl, 10 kilometara tr\xc4\x8danje. Stoga se i navedene duljine staze u triatlonu jo\xc5\xa1 nazivaju i 'olimpijski triatlon'. _NEWLINE_Brigitte McMahon je \xc5\xa1vicarka prva pobjednica olimpijskog triatlona.\n_START_SECTION_\nOstala natjecanja u triatlonu\n_START_PARAGRAPH_\nOsim olimpijskog triatlona \xc4\x8desto se vr\xc5\xa1e natjecanja i na drugim dionicama, ovisno o kategorijama natjecatelja, konfiguraciji terena, nivou pripremljenosti natjecatelja, itd. Poznato natjecanje je Ironman triatlon, koji je standard u du\xc5\xbeinskim triatlonima na sljede\xc4\x87im dionicama: 3,86 km plivanja, 180 km bicikle i 42,195 km tr\xc4\x8danja. Ovo se natjecanje neslu\xc5\xbebeno smatra i svjetskim prvenstvom i najcjenjenije je natjecanje poslije Olimpijskih igara u ovom sportu._NEWLINE_Jo\xc5\xa1 se \xc4\x8desto natjecanja odvijaju i na 'poluolimpijskim triatlonu', gdje su dionice to\xc4\x8dno upola kra\xc4\x87e nego na olimpijskom.\n_START_SECTION_\nOprema u triatlonu\n_START_PARAGRAPH_\nU triatlonu se koristi uglavnom klasi\xc4\x8dna oprema za tri sastavna sporta, dakle pliva\xc4\x87i kostim za plivanje, \xc5\xa1portski bicikl te standardna oprema za tr\xc4\x8danje. Ipak, tijekom godina razvoja ovog sporta natjecatelji su unosili mnogobrojne prilagodbe u standardnoj opremi, od kojih je naijizrazitija ona na triatlonskom biciklu, koji ima specifi\xc4\x8dan oblik upravlja\xc4\x8da koji omogu\xc4\x87ava odmor ruku i ramena tijekom faze vo\xc5\xbenje bicikla. Tako\xc4\x91er, prilago\xc4\x91ena je i obu\xc4\x87a (sprinterice odnosno biciklisti\xc4\x8dke cipele) koja omogu\xc4\x87ava brzo preobuvanje prilikom zamjene disciplina. Prilago\xc4\x91eni su i dresovi i pliva\xc4\x8dki kostimi koji omogu\xc4\x87avaju brzo presvla\xc4\x8denje.\n_START_SECTION_\nTriatlonska tehnika\n_START_PARAGRAPH_\nZbog specifi\xc4\x8dnosti natjecanja natjecatelji u triatlonu koriste prilago\xc4\x91ene stilove plivanja, vo\xc5\xbenje bicikla i tr\xc4\x8danja da bi optimalno koristili energiju u ovom zahtjevnom sportu. Tako recimo pliva\xc4\x8di u triatlonu vi\xc5\xa1e se oslanjaju na snagu ruku i ramena nego li na snagu nogu u odnosu na standardno plivanje, jer poku\xc5\xa1avaju noge \xc5\xa1to je mogu\xc4\x87e vi\xc5\xa1e odmoriti za bicikl. Postoje i brojne druge specifi\xc4\x8dnosti koje triatlon ipak dosta razlikuju od standarnog plivanja, biciklizma i tr\xc4\x8danja."